มันนี่ทูเดย์
ธอส.จัดสินเชื่อบ้าน 0%
9 พ.ค. 2556

ธอส.จัดสินเชื่อบ้าน 0% 
นางอังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ (ธอส.) เปิดเผยว่า ในงานมหกรรมการเงินที่จะจัดขึ้นระหว่างวันที่ 9-12 พ.ค.นี้ ธนาคารจะเปิดสินเชื่อบ้านดอกเบี้ย 0% ต่อปี นาน 8 เดือนแรก ส่วนในเดือนที่ 924 คิดอัตราดอกเบี้ย MRR 2 และปีที่ 3 ตลอดจนถึงอายุสัญญา อยู่ที่ MRR 1 ขณะที่ธนาคารเกียรตินาคินนำผลิตภัณฑ์เงินฝาก เงินฝากประจำ 5 เดือน อัตราดอกเบี้ย 3.25% มาให้บริการ 
สศช.ห่วงบาทแข็งกระทบ ศก.
นายวิม รุ่งวัฒนจินดา เลขานุการ รมต.ประจำสำนักนายกรัฐมนตรี หัวหน้าฝ่ายประสานงานและเผยแพร่นโยบายรัฐบาลด้านเศรษฐกิจ เปิดเผยว่า การประชุมคณะรัฐมนตรี (ครม.) เศรษฐกิจเพื่อรับทราบสถานการณ์ค่าเงินบาทและผลกระทบต่อเศรษฐกิจไทยไตรมาสแรก ที่มี น.ส.ยิ่งลักษณ์ ชินวัตร นายกรัฐมนตรี เป็นประธาน สำนักงานคณะกรรมการพัฒนาการเศรษฐกิจและสังคมแห่งชาติ (สศช.) รายงานว่า แม้ค่าเงินบาทจะแข็งค่าขึ้นในช่วงที่ผ่านมา แต่ยังไม่กระทบต่อเศรษฐกิจไตรมาสแรก การส่งออกยังคงขยายตัวได้ที่ระดับ 4.5% จากเป้าหมายที่ 9% เพราะผู้ส่งออกยังมีคำสั่งซื้อค้างจากช่วงปลายปีที่แล้ว
สศช.กังวลว่า หากค่าเงินบาทยังแข็งที่ระดับปัจจุบัน จะกระทบต่อการส่งออกไตรมาส 2 และ 3 และกระทบต่อเศรษฐกิจในภาพรวม แต่ สศช.ยังคงประมาณการอัตราเติบโตเศรษฐกิจไทยปีนี้ที่ 4.5-5.5% อัตราเงินเฟ้ออยู่ที่ 2.5-3.5% 
สศช.ยังระบุว่า เดือน มี.ค.มีเงินทุนไหลเข้าสุทธิ 222 ล้านเหรียญสหรัฐ เพราะคนไทยไปลงทุนต่างประเทศเพิ่มขึ้น ส่วนค่าเงินบาทเฉลี่ยใน 4 เดือนแรกของปีค่าเงินบาทเฉลี่ยอยู่ที่ 29.62 บาทต่อเหรียญสหรัฐ
ขณะที่การจัดเก็บภาษีครึ่งปีงบประมาณ (ต.ค.-มี.ค.) ภาครัฐจัดเก็บรายได้ 9.78 แสนล้านบาทสูงกว่าประมาณการ 9.48 หมื่นล้านบาท สินเชื่อธนาคารพาณิชย์เดือนมี.ค.ขยายตัว 14.8% สภาพคล่องส่วนเกินในระบบอยู่ที่ 1.48 ล้านล้านบาท เพิ่มจากเดือนก.พ.ที่มีสภาพคล่องส่วนเกิน 1.42 ล้านล้านบาท เป็นต้น 
ส่วนสถานการณ์เศรษฐกิจโลกไตรมาสที่ 1 พบว่าฟื้นตัวอย่างล่าช้า โดยเศรษฐกิจสหรัฐปรับตัวดีขึ้น แต่ยังขยายตัวต่ำกว่าที่คาด เศรษฐกิจกลุ่มยูโรโซนยังอยู่ในช่วงหดตัว เศรษฐกิจจีนขยายตัวต่ำกว่าคาดเช่นเดียวกับเศรษฐกิจอื่นๆในภูมิภาคเอเชีย ส่งผลให้กองทุนการเงินระหว่างประเทศลดเป้าการขยายตัวทางเศรษฐกิจเหลือ 3.3% จาก 3.5% 
อย่างไรก็ตาม แรงกดดันเงินเฟ้อที่อยู่ในระดับต่ำ ทำให้ประเทศต่างๆดำเนินนโยบายการเงินแบบผ่อนคลาย โดยเฉพาะญี่ปุ่นที่มีมาตรการผ่อนคลายการเงิน รวมถึงการเข้าซื้อพันธบัตรรัฐบาลที่มีอายุไถ่ถอนที่ยาวขึ้นเพื่อสร้างแรงกดดันให้ดอกเบี้ยในตลาดลดต่ำลง ส่งผลให้ดัชนีภาคอุตสาหกรรมเดือนเม.ย.เพิ่มขึ้นเป็น 51.1% สูงที่สุดในรอบ 13 เดือน
นายวิม ระบุว่า ครม.เศรษฐกิจยังรับทราบรายงานผลกระทบการเพิ่มค่าแรง 300 บาททั่วประเทศ พบว่าอัตราว่างงานอยู่ในระดับต่ำ และตำแหน่งงานว่างมีมากกว่าจำนวนผู้ว่างงาน แต่การปรับเพิ่มค่าแรงที่ทำให้ผู้ประกอบการเอสเอ็มอีมีต้นทุนเพิ่มขึ้น ทำให้เอสเอ็มอีไม่เข้าสู่ระบบภาษีตามเป้าหมายที่ตั้งไว้